Laerskoolkind in Australië verbied om rugby te speel weens grootteLeonidus Hinekiteao in trane nadat hy hoor hy nie verder kan speel nie. Foto: Facebook. ’n Ontstoke ouer van Australië het haar tot sosiale media gewend nadat haar seun net vóór afskoptyd in ’n sewesrugbywedstryd verbied is om te speel omdat hy as te groot vir sy ouderdomsgroep geklassifiseer is. Ayla Hinekiteao het op Facebook geskryf dat haar seun, die 11-jarige Leonidus, gevra is om nie verder aan ’n sewestoernooi deel te neem nie. Dit was in die vyfde week van die toernooi. “Ek is jammer dat ek dít op sosiale media plaas, Leo. Maar op die ou einde is jy steeds ’n 11-jarige kind wat huil omdat jy nie verstaan waarom jy nie mag speel nie,” het die veglustige Hinekiteao geskryf. Volgens Hinekiteao het ’n Waratahs-beampte hulle genader en gesê dat “daardie groot kind nie meer mag speel nie”. Hoewel Leonidus geregistreer is om vir die o.12’s te speel (daar is al in ’n vorige kragmeting beswaar oor sy grootte aangeteken), het hy al verskeie wedstryde in sy eie ouderdomsgroep (o.11) gespeel. “Ja, hy het ’n groter lyf, maar dít is vyftienmanrugby en nie raakrugby nie! Daar was geen o.12-kompetisie in die toernooi nie en ons klub het nooit ’n o.13-span geregistreer nie. Verstandelik is hy 11 jaar oud en nie 15 nie. “Tog besef hy hoe sterk hy is en hy weet hoe om dié krag oordeelkundig teen groot óf klein kinders te gebruik. Wanneer hy wedstryde teen kleiner spanne speel, is hy byvoorbeeld nie so aggressief soos wanneer hy teen kinders van sy eie grootte speel nie.” In ’n verklaring het die New South Wales-rugbyunie gesê die besluit is in ooreenstemming met Rugby Australië se beleid. “Hoewel dit nie die unie se bedoeling is om enige speler te verhoed om rugby te speel nie, is die betrokke speler al vantevore geassesseer en daar is bevind dat hy weens sy grootte in ’n ouer ouderdomsgroep moet speel,” het die verklaring gelui. “Ondanks verskeie probeerslae om met die betrokke persone in verbinding te kom, was dit nodig om by die toernooi persoonlik met hulle te praat.” Hulle erken egter dat dié manier van dinge doen ’n negatiewe uitwerking op die speler en sy spanmaats gehad het. In die daaropvolgende wedstryd het die hele span saam met Leonidus van die veld gestap. “Ek is baie lief vir jou, Leo. Jy is ’n wonderlike rugbyspeler en selfs ’n beter mens; daar wag ongelooflike geleenthede op jou in die toekoms. Australië gaan homself skop wanneer jy teen hulle in ’n All Blacks-trui speel,” het Hinekiteao afgesluit.